Påskekos uten ekstra kilo: Slik balanserer du nytelse og helse
Vektklubbs motivasjonsekspert foreslår fire enkle strategier for en sunnere påske – uten å ofre kos og hygge. Noen tenker at påsken har liten betydning for både vekten og helsen, siden det bare er noen få dager. Andre er bekymret for at det skal bli for mange store måltider og for mye påskegodt, og at det kan vises på vekten etter påske.  Min erfaring, etter å ha hjulpet folk med sunne spisevaner og varig vektnedgang i mange år, er at hverdagene naturligvis er viktigst. Tross alt er det flest av dem.  Men jeg mener at også feriene har betydning, i hvert fall når målet er å etablere en livsstil som gir varige resultater.  Det handler ikke om påsken isolert sett, men om at det i sum er mange feriedager i løpet av et år. Vanene vi trener på i den ene ferien, der fristelsene er mange, hverdagsrutinene fraværende og kosepresset stort, har det med å dukke opp i flere ferier. Da har det plutselig stor betydning for hvilke resultater vi får.  Jeg snakker også med mange som synes det er frustrerende å måtte «ta seg sammen» etter nok en ferie der det har blitt altfor mye mat, alkohol og godteri. Selv om effekten i form av vektøkning er begrenset etter noen få dager med kalorioverskudd, er det psykologisk krevende å måtte hente seg inn etter ferien. Når hjernen har fått masse sukkerbelønning i ferien, opplever mange også at søtsuget blir med over i hverdagen. Og at de må jobbe ekstra hardt for å stå imot.  Så hvordan kan vi få til en påske der vi koser oss, men samtidig opprettholder noen sunne vaner og kommer ut av ferien med både mestringsfølelse og en vekt som i hvert fall ikke har gått opp? Her får du fire strategier som fungerer for mange: Når hodet går over i kosemodus, skapet er fullt av godteri og vi skal hygge oss sammen med andre, kan det fort bli for mye mat og godteri. Samtidig er det for de fleste viktig å unne seg noe mer kos i ferien enn i hverdager.  Forsøk å være selektiv på hva du unner deg. Hva er det du liker aller best? Hva er det viktigst for deg å spise for å ha en god påske? Og hva kan du komme til å spise bare fordi det er der eller fordi noen andre gjør det?  Sunnere kos: Påskegodt du kan lage selv Tenk også over når i påsken det er viktigst at du kan unne deg noe – enten det er Kvikklunsjen på tur, ølen i solveggen eller en godteskål om kvelden. Velg det som gir deg størst glede og velg bort det som ikke er så viktig.  Moderasjon er ikke lett, men mulig å øve på. Og ferien er en utmerket tid å trene, fordi vi ofte har bedre tid og lavere stressnivå enn i hverdagen.  Gi deg selv enda større glede av både mat og godteri ved å ta deg tid og være oppmerksom når du spiser. Bruk sansene og forsøk å virkelig smake på det du spiser eller drikker. Med «mindful eating» kan du få større glede av hver bit, og dermed bli tilfreds av mindre porsjoner. Kanskje oppdager du, slik mange gjør, at de første bitene smaker best.  Livsstilsendring: – Ikke vent til motivasjonen kommer Hvis du har lyst på mer, anbefaler jeg å teste «venteteknikken». Si til deg selv at du kan vente 10 minutter før du vurderer om du skal ta litt til – noen ganger blåser lysten forbi helt av seg selv.  Har du hørt om «alt eller ingenting»-tankegangen? Den er en hovedårsak til at vi mislykkes med å opprettholde sunne vaner over tid. I påskeferien kan den for eksempel fortelle oss at: «Nå får jeg uansett ikke spist skikkelig sunt, så da kan jeg like greit skeie helt ut, og så får jeg heller stramme inn skikkelig når ferien er slutt».  Selv om det er vanlig å tenke på denne måten, er det ikke spesielt nyttig.  Forsøk i stedet å fortsette med noen av de sunne hverdagsvanene også i ferien. Det kan for eksempel være å la noen måltider være sunne og lette, så totalen for dagen blir bra. Eller du kan fortsette å drikke nok vann eller spise mye frukt og grønt, både i måltidene og som snacks imellom. Regelmessige måltider, tilpasset ferierytmen, kan gjøre det lettere å spise passe porsjoner og unngå for mye småspising.  Når det er ferie, ønsker vi å kose oss. Tross alt skal det være litt forskjell på hverdag og ferie. Men kos og feriehygge trenger ikke bare handle om hva vi spiser og drikker.  Tenk over, og skriv gjerne ned, hvilke aktiviteter som gir deg en god påskeferie.  Hva gir deg glede og velvære? For noen er det å ha tid til å lese bøker, se gode TV-serier eller være mer sammen med familien. For andre å ha mer tid til hobbyer, enten det er håndarbeid, musikk, dataspill eller brettspill. Påskeferien kan også være en gylden anledning til å gi deg selv fine aktive opplevelser, på beina, på ski eller på sykkelen. Jeg håper disse tipsene kan hjelpe deg å finne en god balanse mellom påskekos og sunne vaner, slik at du både får fine påskedager og kommer tilbake til hverdagen med en god følelse! Husk også at det er normalt at det blir for mye enkelte dager, men at vi alltid kan øve på å hente oss kjapt inn igjen.
Vektklubbs motivasjonsekspert foreslår hvordan nyte påske uten vektøkning: Velg ut og prioriter favorittkos, øv på moderat inntak. Oppretthold hverdagsrutiner, som regelmessige sunne måltider. Inkluder aktive påskeaktiviteter for velvære. Aksepter at overskridelser skjer, men kom raskt tilbake til rutiner.